Diari Oficial de la Generalitat Valenciana


Sumari del DOGV 3735, del 20-04-2000 (2000/3147)

ORDRE de 20 de març de 2000, de la Conselleria d'Agricultura, Pesca i Alimentació, per la qual s'estableix un règim d'ajudes per a l'accés a la propietat d'arrendaments rústics històrics.
-------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/03/20/(2)/dof/vci/html**

### Dades del document

Número de DOGV
:   3735

Data del DOGV
:   20-04-2000

Secció del DOGV
:   I. DISPOSICIONS GENERALS

Número del document
:   2000/3147


Data del document
:   20-03-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda a l'agricultura
    * arrendament rústic
    * ajuda pública

ORDRE de 20 de març de 2000, de la Conselleria d'Agricultura, Pesca i Alimentació, per la qual s'estableix un règim d'ajudes per a l'accés a la propietat d'arrendaments rústics històrics. [2000/3147]
  
Entre els diversos sistemes de tinença de la terra, l'arrendament és bastant habitual en la Comunitat Valenciana. En determinades comarques alguns d'aquests arrendaments procedeixen de temps immemorial, regits pel costum valencià, i han estat jurídicament reconeguts per la Llei de la Generalitat Valenciana 6/1986, de 15 de desembre.
  
D'altra banda, la legislació estatal va tractar d'estimular, mitjançant la Llei 1/1992, de 10 de febrer, d'Arrendaments Rústics Històrics, l'accés a la propietat d'aquelles superfícies que contractualment es van arrendar amb anterioritat a l'any 1942. L'any 1997 s'acabava la possibilitat d'accedir a les ajudes establides amb aquesta finalitat.
  
És objectiu de la Conselleria d'Agricultura, Pesca i Alimentació millorar l'estructura de les explotacions agràries, atés que el règim de tinença és un component més d'aquella i considerant la propietat com un règim més estable que l'arrendament, sobretot quan l'arrendament persisteix des de temps immemorial o amb suficient antiguitat com per a formalitzar en dret, a favor de l'arrendatari, l'ús de la terra que, de fet, es produeix des de fa més de mig segle.
  
Tenint en compte que encara que hi haja acord mutu entre les parts per a l'accés a la propietat, per part de l'arrendatari pot suposar un obstacle determinant el finançament.
  
Vista la proposta del director general de Regadius i Estructures Agràries, en l'exercici de les funcions que tinc atribuïdes,
  
ORDENE
  
Article 1. Objecte
  
Aquesta ordre té per objecte convocar i regular les ajudes consistents en subvencions que faciliten l'adquisició del ple domini mitjançant contracte de compravenda de les superfícies cultivades en el territori de la Comunitat Valenciana, en favor dels cultivadors d'aquestes que tinguen la condició d'arrendataris.
  
Article 2. Beneficiaris
  
Podran sol·licitar la subvenció que regula aquesta ordre:
  
a) Els arrendataris de superfícies rústiques que acorden amb els propietaris d'aquestes l'adquisició per compravenda dels terrenys i el preu de compravenda, sense que puga entendre's competent per a això la intervenció de la Junta Arbitral d'Arrendaments Rústics de la Comunitat Valenciana. Tot això sempre que la relació d'arrendament haja tingut origen amb anterioritat a l'1 d'agost de 1942.
  
b) Els qui com a arrendataris rústics hagueren obtingut, a l'empara del que es disposa en l'article 2 de la Llei 1/92, de 10 de febrer, una resolució judicial per la qual es declare el seu dret a l'accés a la propietat, si aquesta sentència és ferma i posterior al 31 de desembre de 1997. El preu de compravenda serà el que es fixe judicialment o, en cas contrari, el de mutu acord.
  
Article 3. Quantia de les subvencions
  
Les ajudes consistiran en subvencions de capital la quantia de les quals serà com a màxim del 35% de la inversió auxiliable.
  
A aquest efecte es considera com a inversió màxima auxiliable la d'1.500.000 pessetes per fanecada valenciana (la dotzena part d'una hectàrea) sense que en cap cas la inversió puga excedir de 7.430.000 pessetes per cada arrendatari.
  
Article 4. Requisits
  
Els arrendataris expressats en l'article 2, per a poder acollir-se a aquesta convocatòria hauran de complir, respectivament, els requisits següents:
  
4.1 En el supòsit dels arrendataris a què es refereix l'apartat A) de l'article 2:
  
a) Presentar la sol·licitud segons el model que figura com a annex I d'aquesta ordre i fotocòpia del DNI i NIF.
  
b) Acreditar la condició d'arrendatari mitjançant la presentació de la resolució administrativa o judicial per la qual se'ls reconega la condició d'arrendatari històric o, si no n'hi ha, adjuntar la tradicional «Llibreta» o els rebuts de pagament de la renda satisfeta d'on resulte que l'arrendament es va constituir amb anterioritat a l'1 d'agost de 1942 i que en l'actualitat està vigent. L'administració podrà sol·licitar les proves necessàries per a acceptar les acreditacions corresponents.
  
c) Declaració de conformitat prestada pel propietari de la superfície arrendada per a la venda d'aquesta en favor del sol·licitant, i preu de compravenda convingut. Aquesta conformitat podrà constar en la sol·licitud o en document a part.
  
d) Presentar declaració del fet que no s'ha atorgat l'escriptura pública de compravenda.
  
e) Presentar el peticionari plànol de la parcel·la o parcel·les objecte de subvenció.
  
f) Última declaració de l'IRPF, on hauran de constar ingressos agraris.
  
4.2 En el supòsit de peticionari previst en l'apartat B) de l'article 2:
  
a) Presentar la sol·licitud, per a la qual cosa es podrà emprar com a model l'annex I d'aquesta ordre, i fotocòpia del DNI i NIF.
  
b) Presentar la certificació o testimoni de l'òrgan judicial competent relatiu a la fermesa de la sentència que va declarar el seu dret d'accés a la propietat.
  
c) Presentar, si la sentència no fixara el preu de compravenda, acord de les dues parts sobre el preu mencionat.
  
d) Presentar el peticionari plànol de la parcel·la o parcel·les objecte de subvenció.
  
e) Última declaració de l'IRPF, en la qual hauran de constar els ingressos agraris.
  
Article 5. Tramitació i terminis
  
5.1 La documentació expressada en l'article anterior podrà ser presentada en els serveis territorials de la Conselleria d'Agricultura, Pesca i Alimentació o en les dependències establides en l'article 38.4 de la Llei 30/92, de 26 de novembre.
  
5.2 El termini de presentació de sol·licituds serà de dos mesos naturals des de l'entrada en vigor d'aquesta ordre i des del dia 1 de gener al 28 de febrer, per a anys posteriors.
  
5.3 Sobre els expedients d'ajuda presentats a l'empara d'aquesta ordre recaurà resolució en un termini màxim de sis mesos a partir de la data de sol·licitud. Si no es produeix resolució en aquest termini, el silenci administratiu s'entendrà com a denegatori.
  
5.4 Correspondrà als serveis territorials provincials d'aquesta conselleria la tramitació i comprovació, instrucció i proposta de resolució dels expedients d'auxilis regulats en aquesta ordre.
  
5.5 La resolució de concessió de l'auxili fixarà, d'acord amb el que es disposa en l'article 3 d'aquesta ordre, la inversió auxiliable i la subvenció concedida.
  
5.6 Notificada la resolució aprovatòria i abans d'atorgar l'escriptura de compravenda davant el fedatari que decidisquen les parts, es practicarà la pertinent autoliquidació i l'interessat presentará una fotocòpia de l'escriptura i full d'autoliquidació en qualsevol de les oficines indicades en l'article 5.1 d'aquesta disposició.
  
5.7 La documentació a què es refereix l'article 5.6 haurà de presentar-se com a màxim el dia 15 de novembre de l'any en què es dicte la resolució aprovatòria.
  
5.8 Els serveis territorials d'aquesta conselleria certificaran la conformitat de l'escriptura amb la resolució aprovatòria de l'auxili econòmic concedit.
  
5.9 Si l'import de la venda és superior a l'establit com a inversió màxima auxiliable, no podrà donar lloc a cap increment de la subvenció concedida, i si, contràriament, és inferior a la inversió màxima auxiliable o el preu unitari és inferior a l'aprovat, es determinarà la reducció de la subvenció en la proporció corresponent.
  
Article 6. Finançament
  
Per a l'exercici 2000 es convoquen ajudes per un import global màxim de 20 milions de pessetes, a càrrec del programa 531.10.7, línia 965, dels pressupostos de la Generalitat Valenciana aprovats per a aquest exercici.
  
Si es dóna el cas que la totalitat de les ajudes sol·licitades superen les disponibilitats pressupostàries, aquelles es concediran per ordre d'entrada de la sol·licitud en l'administració i tindran prioritat les sol·licituds acompanyades de la documentació completa.
  
Per a exercicis posteriors, la quantia i línia pressupostària que la financen es faran públiques anualment, d'acord amb els pressupostos de la Generalitat Valenciana corresponents a l'exercici, mitjançant una ordre de la Conselleria d'Agricultura, Pesca i Alimentació.
  
DISPOSICIÓ ADDICIONAL
  
Es delega en el director general de Modernització d'Estructures Agràries l'exercici de la competència per a resoldre les sol·licituds presentades a l'empara d'aquesta ordre, liquidar obligacions i proposar el pagament.
  
DISPOSICIONS FINALS
  
Primera
  
Es faculta el director general de Modernització d'Estructures Agràries perquè dicte les disposicions necessàries per a l'aplicació d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 20 de març de 2000
  
La consellera d'Agricultura, Pesca i Alimentació,


Còpia Permalink ELI